****

Република Србија

ОПШТИНА ВЛАСОТИНЦЕ СКУПШТИНА ОПШТИНЕ

01 бр.06-88-14/2024

27.09.2024.године

В Л А С О Т И Н Ц Е

На основу члана 32. став 1. тачке 6. Закона о локалној самоуправи (“Сл.гласник РС“ број 129/07, 83/14-др.закон, 101/16-др.закон, 47/18 и 111/21), члана 8. и 10.Одлуке о начину обележавања празника општине и октобарским признањима (''Сл.гласник општине Лесковац'', бр.11/95 и 16/10) и члана 40. став 1. тачка 65.Статута општине Власотинце, (''Сл.гласник града Лесковца'', број 6/19), Скупштина општине Власотинце на седници од **27.09.2024.**године, донела је

**О Д Л У К У**

**О ДОДЕЛИ ОКТОБАРСКИХ ПРИЗНАЊА**

**ОПШТИНЕ ВЛАСОТИНЦЕ ЗА 2024.ГОДИНУ**

Члан 1.

Овом Одлуком **ДОДЕЉУЈУ СЕ** правним лицима и појединцима **Октобарска признања општине Власотинце за 2024.годину**.

Члан 2.

Октобарско признање у облику „**Дипломе 10. октобар'',** додељује се:

**1.Војној болници у Нишу** јер је поклонила Народној библиотеци „Десанка Максимовић“ у Власотинцу 3000 књига крајем 2023.године. Тиме је допринела значајном увећању књижног фонда најстарије установе културе у Власотинцу и читалачкој публици оставила на коришћење широк спектар наслова различитих жанрова. С обзиром на то да је у пожару 2008.године страдао велики број књига, свака подршка ове врсте изузетно је значајна за власотиначку библиотеку.

**2.Габријели Грујић, доктору педагошких наука, директору Канцеларије за дуално образовање и национални оквир квалификација,** за изузетан допринос развоју дуалног образовања у Техничкој школи у Власотинцу.Др Габријела Грујић била је велика, стална и неизоставна подршка од првих корака у формирању одељења које је наставу похађало по програму дуалног образовања, до данас, када у Техничкој школи постоји осам смерова по дуалном систему на којима се школују кадрови за потребе привреде.Круна вишегодишњег заједничког рада, иза кога је стала држава Србија, је Тренинг центар за дуално образовање у Власотинцу, чија се реконструкција и доградња приводе крају и који ће отворити нове перспективе у запошљавању младих.

Члан 3.

Октобарско признање у облику **„Похвале“,** додељује се:

**1.Александру Спасићу, сликару из Власотинца.**Млади уметник Александар Спасић , кроз различите пројекте у сарадњи са Министарством културе и Културним центром, до сада је урадио 140 слика, које су у трајном Власништву Културног центра. Реч је о циклусима: Знаменити Власотинчани, Слике Власотинца, Пејзажи власотиначког краја, Етно мотиви Христифора Црниловића и Песници – гости Власотинца. Слике насликане за потребе изложбе „Знаменити Власотинчани“ чине сталну поставку у клубу Културног центра.Иначе, слике настале у овим циклусима биле су изложене и у другим градовима у Србији, али и у Бугарској.

**2**.**Ђорђу Стојиљковићу, сниматељу и уметнику визуелних ефеката из Власотинца.**Тридесетогодишњи сниматељ, редитељ, продуцент и уметник специјалних ефеката, Ђорђе Стојиљковић више од три године радио је на индијском високобуџетном филму „Калки 2898 АД“. Реч је о најскупљем индијском филму, који је окупио најбоље тамошње глумце, а Ђорђе Стојиљковић потписао је филм као директор фотографије. У питању је епски научно – фантастични филм на индијском телугу језику чија је премијера била у јуну ове године и привукла је велику пажњу светске филмске јавности. Ђорђе се од своје десете године дружи са камером, завршио је Факултет драмских уметности Универзитета у Београду, одсек камера и данас је значајно и препознатљиво име међу филмским сниматељима широм света. Где год је боравио промовисао је и своје Власотинце

**3**.**Хаџи Петру Јовановићу, председнику Црквеног одбора парохијског намесништва власотиначког.**Од када је на челу Црквеног одбора, Хаџи Петар Јовановић је најпре личним радом и ангажовањем, али и даром да друге подстакне на акцију и богоугодна дела, допринео да црква Силаска Светог Духа на апостоле у Власотинцу добије бројне садржаје: озидан је параклис, постављени јарболи са заставама, изграђено дечје игралиште, постављени чесма и клупе, прикључени озвучење, расвета и видео надзор, озвучена је звонара, на галерији је формирана библиотека, урађен је летњиковац, уведено грејање, уређен ентеријер парохијског дома и оживелаагапе, заједничка трпеза за којом се верни окупљају након службе недељом и празницима. Док је био у радном односу, као полицајац у Полицијској станици у Власотинцу, красиле су га исте особине – одговорност, преданост, пожртвованост, за шта је и одликован медаљом за заслуге у служби и медаљом за храброст.

**4**. **Благоју Коцићу, председнику Удружења „Коце заувек“.** Благоје Коцић је родом Власотинчанин, али је као полицајац службовао у Врању, тамо стекао породицу и отишао у пензију. Имао је ту тешку судбину да му 2014.изненада умре син Немања, а 2023. и син Никола. Као добровољни давалац који је крв дао 104 пута, после смрти првог сина одлучио је да се посвети хуманитарном раду, да се бори за животе друге деце и људи.Формирао је Удружење „Коце заувек“, трудећи се да своју бол преточи у љубав. Ово хуманитарноудружење данас има више од 1000 чланова, а током 10 година рада прикупљено је више од 10.000 боца драгоцене течности и спашено много живота. Тако је Благоје од трагичара постао победник. Поштовање и захвалност хиљаде људи непрестано га уверавају да је себе узвисио до примера на који се ваља угледати. Добио је бројна признања за свој рад, али му је највећа награда стигла 2017.године када му се родио син Коста.

**5. Уни Глигоријевић, ученици VI разреда ОШ „Синиша Јанић“,Власотинце.**Уна је вишеструко талентована, освојила је бројне прве награде да ликовним конкурсима широм Србије – на конкурсу Дечјег центра у Београду, на конкурсу Поште Србије, затим у Врњачкој Бањи, на Кидс фесту, на ликовно-калиграфском конкурсу у Новом Саду, али и награду за монтажу на Фестивалу дечјег видео клипа. Кидикем. Друга област у којој је изузетно успешна је атлетика – трострука је државна првакиња у ходању за млађе и старије пионире на 1000 и 2000 метара, на државном првенству ове године у Београду освојила је две титуле првака државе, на митингу у Словачкој прошле године била је прва, ове друга, а њен резултат један је од пет најбољих у Европи. Својим бројним успесима допринела је и промоцији свог места.

Члан 4.

Октобарска признања овогодишњим добитницима уручиће се на свечани начин.

Члан 5.

Ова одлука ступа на снагу даном доношења а објавиће се у ''Службеном гласнику града Лесковца''.

**СКУПШТИНА ОПШТИНЕ ВЛАСОТИНЦЕ, на седници од 27.09.2024.године, 01 бр.06-88-14/24.**

**ПРЕДСЕДНИК СКУПШТИНЕ**

**Зоран Стаменковић, с.р.**

**Тачност преписа оверава**

**СЕКРЕТАР СКУПШТИНЕ**

**Ивана Станојевић**